paragraph_text: Bečki atlas Cod. 8609 sastoji se od 94 lista, od kojih su 32 lista prazna. Sadrži 5 karata i 55 prikaza gradova, a od toga je 18 prikaza hrvatskih gradova. Drugi bečki atlas Cod. 8607 sastoji se od 46 listova i jednoga praznog lista. Sadrži jednu kartu i 45 prikaza gradova, a 13 ih je hrvatskih gradova. Na početku dresdenskog atlasa br. 11 nalazi se jedna karta, a nakon nje slijedi 51 prikaz gradova, od kojih je 18 prikaza hrvatskih gradova. Nakon prikaza gradova nalazi se 6 praznih listova. Dresdenski atlas br. 6 ne sadrži ni jednu kartu. U tom su atlasu prikazi gradova različitih veličina. Na pojedinim se arcima nalazi od jedan do četiri prikaza. Neki od prikaza su na pola arka (lista), a nedostaje druga polovica arka. Osim toga, postoje prikazi na pola arka, čija se druga polovica nalazi u atlasu, ali je prazna, na kojoj je napisano samo ime grada. Atlas ima ukupno 44 prikaza gradova i 7 na kojima se nalazi samo ime grada. Iz tog je atlasa 14 prikaza hrvatskih gradova i 4 bez crteža. Na početku karlsruheškog atlasa XV nalaze se dva prazna neuvezana lista, zatim 5 karata i 53 prikaza gradova, a 18 ih je hrvatskih gradova. Nakon prikaza gradova su dva prazna lista, a iza njih četiri crteža koja ne prikazuju utvrde. Nakon tih crteža nalaze se tri prazna lista. Bečki atlas Cod. 8609 i karlsruheški atlas XV sadrže po pet karata koje prikazuju ista područja. Razlike su u izgledu kartuše, vrsti pisma, imenima gradova (utvrda), prikazivanju tlocrta gradova (utvrda) i drugo. Karta Gornje Ugarske (Gornjougarskog ili Košičkoga generalata) iz karlsruheškog atlasa u kartuši sadrži naslov i ime autora Superior Vngaria Nicolo Angielini.